คปภ.ปรับ โครงสร้าง ลดผู้บริหาร
&#8221;สุทธิพล&#8221; รับลูก สตง.และคลัง ติงผู้บริหาร คปภ.มากกว่าคนทำงาน รื้อโครงสร้างองค์กรใหม่
23 ส.ค. 2559

”สุทธิพล” รับลูก สตง.และคลัง ติงผู้บริหาร คปภ.มากกว่าคนทำงาน รื้อโครงสร้างองค์กรใหม่
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า กระทรวงการคลังได้อนุมัติโครงสร้างองค์กรใหม่ของ คปภ.แล้ว โดย คปภ.ได้ทบทวนและปรับโครงสร้างใหม่หลังจากสำนักงานการตรวจเงินแผ่นดินและกระทรวงการคลัง เห็นว่าโครงสร้างสำนักงาน คปภ. มีพนักงานระดับผู้บริหารในสัดส่วนที่มากกว่าพนักงานระดับปฏิบัติการ และไม่สอดคล้องกับโครงสร้างของหน่วยงานกำกับดูแลอื่น เช่น ธนาคารแห่งประเทศไทย (ธปท.) และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
สำหรับโครงสร้างใหม่ สนง.คปภ. จะมีภารกิจ 3 ด้านหลัก คือ ด้านกำกับ ด้านตรวจสอบ และด้านกฎหมาย คดี และคุ้มครองสิทธิประโยชน์ และมีสายงาน 11 สายงาน จากเดิมที่มีรองเลขาธิการ 4 ตำแหน่ง ผู้ช่วยเลขาธิการ 14 ตำแหน่ง
ขณะนี้ คปภ.อยู่ระหว่างการสรรหารองเลขาธิการด้านตรวจสอบ คาดว่าจะรู้ผลในเดือน ส.ค.นี้ จากนั้นจะคัดเลือกผู้ช่วยเลขาธิการให้ครบ 11 ตำแหน่ง โดยจะให้คณะผู้เชี่ยวชาญจากภายนอกที่ได้รับการยอมรับมาช่วยดำเนินการอย่างโปร่งใส